**Rudolf Sivák – Miloš Hofreiter [[1]](#footnote-1)**

**Finančné nástroje podpory zhodnocovania odpadov**

**Abstrakt**

Ekonomika SR zaznamenala v posledných dvoch desaťročiach mimoriadne dynamický rast. Vedľajším efektom rastu ekonomiky, priemyselnej produkcie a životnej úrovne občanov je však zvýšená produkcia odpadov. V rokoch 2004 až 2018 stúpla celková produkcia odpadov v SR o 26,3%, pričom najväčším producentom odpadov je s približne tretinovým podielom priemyselná výroba. Napriek zlepšeniu v miere zhodnocovania odpadov v posledných rokoch SR v tomto ohľade stále výraznejšie zaostáva za priemerom EÚ a najmä za štátmi ako Nemecko, Rakúsko, Belgicko a Slovinsko, ktoré v tejto oblasti patria medzi najlepšie. Pri existujúcich technológiách a pozitívnom príklade uvedených krajín znamená nižšia miera zhodnocovania odpadov v SR okrem negatívnych environmentálnych dopadov značné plytvanie hospodárskym potenciálom. Rast miery zhodnocovania odpadov v SR má potenciál priniesť priame ekonomické efekty prostredníctvom úspory nákladov neefektívne vynakladaných na skládkovanie, dodatočné príjmy z materiálového a energetického zhodnotenia odpadov. Rast miery zhodnocovania odpadov povedie k zlepšeniu energetickej a surovinovej bilancie SR a v konečnom dôsledku k zlepšeniu salda bežného účtu platobnej bilancie.

Dôležitým prostriedkom k dosiahnutiu vyššej miery zhodnocovania odpadov v SR je vhodný mix finančných nástrojov a stimulov na dosiahnutie uvedeného cieľa. Hlavným cieľom príspevku je poskytnúť prehľadné zhrnutie existujúcich aj potenciálnych finančných nástrojov podpory rozvoja zhodnocovania odpadov, s osobitným zreteľom na „best practice“ v krajinách, ktoré dosahujú najvyššiu mieru zhodnocovania odpadov. Na jednej strane možno v tejto oblasti aplikovať plošné nástroje daňovej politiky, pričom v článku budú zhrnuté dôležité teoretické východiská a praktické skúsenosti s aplikáciou nástrojov podpory zhodnocovania odpadov, resp. dosahovania širších environmentálnych cieľov v daňovej politike. Na druhej strane už v súčasnosti existuje pomerne široké spektrum adresných finančných nástrojov v tejto oblasti. Medzi „prierezové“ finančné nástroje možno zaradiť hneď niekoľko programov riadených priamo Európskou komisiou: Horizont 2020, COSME (a v rámci toho záruky EIF pre inovatívne MSP v environmentálnej oblasti prostredníctvom úverov od komerčných bánk), LIFE+, CEF Energy. Trvalo udržateľné a efektívne využívanie prírodných zdrojov bolo jednou z prioritných oblastí programového obdobia fondov EÚ na roky 2014 – 2020. Je pravdepodobné, že udržateľné využívanie prírodných zdrojov, podpora „zelených“ investícií a cirkulárnej ekonomiky sa zaradia medzi priority programového obdobia na roky 2021 – 2027.

**Kľúčové slová:** produkcia odpadov, miera zhodnocovania odpadov, finančné nástroje

**Pozn.:** príspevok je súčasťou úlohy riešenej v rámci UNIVNETU. Úloha bola podporená z prostriedkov MŠVVaŠ SR. Za podporu ďakujeme.

1. Dr. h. c. prof. Ing. Rudolf Sivák, PhD., Katedra financií, Národohospodárska fakulta EU v Bratislave, rudolf.sivak@euba.sk,

Ing. Miloš Hofreiter, PhD., externý spolupracovník Katedry financií, Národohospodárska fakulta EU v Bratislave, miloshof@hotmail.com [↑](#footnote-ref-1)